HOLSTEBRO: Det var et stort skridt fra drøm til virkelighed, da Folketinget i december 2013 endelig vedtog en motorvej til Holstebro. Siden er der flyttet jord, bygget broer og lagt tusindvis af tons af asfalt. Og det på rekordtid.

Oveni bliver motorvejen cirka én milliard kroner billigere end de 3.855 millioner kroner, som store skilte fortæller, at Folketinget bevilgede til Holstebro-motorvejen.

Lige nu er det bedste bud, at motorvejen kommer til at koste mellem 2,7 og 2,9 milliarder kroner. Det viser Dagbladets beregninger ud fra oplysninger fra Transportministeriet og Forslaget til Finanslov.

- Det er for tidligt at gøre projektets endelige pris op, men det ligger fast, at projektet har en sund økonomi. Vi kommer ikke til at bruge af den centrale reserve (593 millioner kroner, red.), og vi sender andre 300 millioner kroner tilbage, som vi ikke får brug for, siger Janie Ipsen, der er projektleder for den nordlige del af motorvejen.

Ifølge Transportministeriet var der 1. april i år brugt 2,4 milliarder kroner på motorvejen. Ved årets udgang vil der være brugt 2627 millioner kroner, ifølge forslaget til Finansloven for 2019, hvor der oveni står 306 millioner til mulig brug i 2019.

Det første overslag på motorvejen var på 2.965 millioner kroner, men oveni lægges 30 procent som reserve ved vejprojekter. Rundt regnet vender hele reserven tilbage til statskassen.